Veiðimenn sem voru að ljúka veiði í Gljúfurá í Borgarfirði í dag veiddu 45 laxa . Samkvæmt upplýsingum frá Stefáni Halli Jónssyni formanni árnefndar Gljúfurár muna menn ekki eftir svona mikilli veiði í einu holli , alla vega síðustu 25 ár , en hvert holl er tvo daga við veiði . Veiðimennirnir sem slógu metið kalla sig ýmist heilbrigðis - eða piparsveinahollið en þeir eru allir starfandi í heilbrigðisgeiranum . Þeir komu fyrst til veiða í Gljúfurá árið 1982 og hafa tekið samtalst 6 ár í hvíld frá ánni og því veitt í Gljúfurá í 20 ár . Árni Þórðarson varð fyrir svörum blaðamanns þegar mætt var við veiðihúsið í Gljúfurá þar sem meirihluta aflans hafði verið raðað á hlaðið . „ Við höfum oft farið heim með einn fisk , stundum engan og líklega höfum við mest fengið 13 laxa þar til nú . Ég held að áin sé bara að launa okkur tryggðina með því að gefa okkur svona ríkulega í þetta sinn . Oft höfum við ætlað að taka okkur hvíld frá ánni en alltaf höfum við komið aftur og nú er ekki spurning að við komum næsta sumar . Meira að segja tóku sumir okkar sér frí frá sérfræðinámi í útlöndum til að koma heim og veiða í Gljúfurá , “ segir Árni Þórðarson sem segist sjálfskipaður formaður í piparsveinahollinu . Aðrir í hinu fengsæla gengi eru Björn Þórhallsson , Jón Þórðarsson , Sigfús Haraldsson , Guðmundur Björnsson og Ásmundur Jónasson . Þeir félagar höfðu á orði þegar þeir tóku til við að moka laxinum í svarta ruslapoka að greinilegt væri að næsta verkefni veiðiréttareigenda við Gljúfurá væri að kaupa stærri frystikistu . Stefán Hallur Jónsson er formaður árnefndar Gljúfurár . Hann segir ána vera afar góða sem stendur , nóg vatn og hitastigið fínt til veiða . „ Þeir veiðimenn sem eru að mæta í ána eiga von á skemmtilegum dögum , á því leikur enginn vafi . “